Jaget (amerikansk serie)

***Jaget*** (originaltittel: *The Fugitive*) er en amerikansk kriminal-dramaserie som gikk på ABC fra 1963 til 1967. Serien handlet om legen Dr. Richard Kimble som feilaktig dømmes til døden for drapet på sin kone. På vei til dødscellen klarer han til alt hell flykte. Deretter starter han en jakt på sin kones egentlige morder, mens den iherdige etterforskeren Gerhard puster ham i nakken. Hovedrollen som Dr. Kimble spilles av David Janssen, mens rollen som etterforsker Philip Gerard spilles av Barry Morse. Fortellerstemmen tilhører William Conrad. Serien ble skapt av Roy Huggins og produsert av Quinn Martin. Serien opplevde en revitalisering på 1990-tallet, da det kom to spillefilmer. Ved årtusenskiftet kom en kortlivet TV-serie.

Serien ble belønnet med en Emmy for beste drama og en Golden Globe (som gikk til David Janssen).

De første tre sesongene var i sort/hvitt, mens den siste var i farger.

Deler av serien ble sendt i NRK *[[Detektimen]]* i 1968 og 1969. Serien ble sendt i sin helhet på TV3 fra 1993 til 1995.

## Handling

Serien handler om den hardt prøvde legen Richard Kimble som feilaktig blir dømt til døden for mord på kona. Selv har han hevdet at en enarmet mann har skylda. På vei til fengsel klarer han ved en tilfeldighet å rømme og setter seg som mål å finne den virkelige morderen før politiet finner ham. Jakten på den enarmede og flukten fra politietterforskeren Philip Gerard bringer ham på kryss og tvers over det meste av USA. Ferden bringer ham i kontakt med en masse forskjellige mennesker på de mest avsidesliggende steder som har sine egne problemer å stri med. Kimble livnærer seg ved å ta strøjobber og må samtidig streve hardt for å holde sin virkelige identitet skjult. Den utrettelige etterforskeren Gerard er stadig etter ham.

## Om serien
Dagblad-journalisten Fredrik Wandrup beskrev i 2008 serien på følgende vis: «Janssen var på sporet av morderen i 120 episoder, før finalen, der en hel TV-verden bet negler foran skjermen. William «Cannon» Conrad leser den melodramatiske forteksten, og Janssen er suveren i den klassiske rollen, alltid på vakt, stadig med politiet i hælene, igjen og igjen ensom på vei inn i mørket og nye, novellistiske eventyr i et USA fullt av mistenksomhet, fordommer og maktovergrep».

I 1993 kom ''spillefilmversjonen'' (med Harrison Ford) og i 1998 kom filmen *[[U.S. Marshals]]*, en slags oppfølger som omhandler politietterforsker Gerard. Filmen *[[Mord på kreditt]]*, fra 1999, regnes som en kvinnelig dr. Kimball. I 2000 kom en modernisert versjon av serien. 

### Seertall
Rangering basert på seertall (USA)
* 1963–64: 28
* 1964–65: 5
* 1965–66: –
* 1966–67: –

Serien hadde fleste seere i andre sesong. Den falt ut av topp 30-lista etter det, men det forhindret ikke at siste episode av serien hadde rekordhøye 30 millioner seere i USA (72 prosent av seerne i 1967), en rekord som skulle vare helt til 1980, da den ble slått av «Who Done It», en kjent episode av såpeserien *[[Dallas (TV-serie)|Dallas]]*.

### Sendinger i Norge
Et begrenset utvalg av episodene ble sendt på NRKs *[[Detektimen]]* fra 16. mai 1968 til 24. januar 1969. Premieren ble fremskyndet en dag siden fredag falt på den 17. mai. «Piken fra lille Egypt» (*The Girl from Little Egypt*) var den norske tittelen på den første av de 12 episodene som NRK kjøpte inn. (Dette var episode nr. 14 i USA).

Serien ble sendt i sin helhet på TV3 fra 1993 til 1995.

## I rollene
* David Janssen – Dr. Richard Kimble (120 episoder, 1963–1967)
* Barry Morse – Politietterforsker Philip Gerard (118 episoder, 1963–1967)
* Paul Birch – Captain Carpenter (13 episoder, 1963–1965)
* Bill Raisch – Fred Johnson (den enarmede) (10 episoder, 1963–1967)

**Fortellere**
* William Conrad –  Forteller (116 episoder, 1963–1967)
* Hank Simms –  Intro (30 episoder, 1963–1966)

## Referanser


## Eksterne lenker
* 
* Åpningsvignett (1964) (YouTube)